Κριστιάν Κουαμέ

Ο **Κριστιαν Μισέλ Κουαμέ Κουακού** (γαλλικά:**Christian Michael Kouamé Kouakou**) (γεν. 6 Δεκεμβρίου 1997) είναι Ιβοριανός επαγγελματίας ποδοσφαιριστής, ο οποίος αγωνίζεται ως κεντρικός και πλάγιος επιθετικός για τον Άρη Θεσσαλονίκης και την Εθνική Ακτής Ελεφαντοστού.
## Σταδιοδρομία σε συλλόγους
Ο Κουαμέ ξεκίνησε να παίζει ποδόσφαιρο στους δρόμους του **Bingerville**, ενός προαστίου του Αμπιτζάν στην Ακτή Ελεφαντοστού. Στην ηλικία των 16 ετών, τον «ανακάλυψε» ένας ατζέντης ποδοσφαιριστών ονόματι Γκισλέν Ακασού. O παίκτης πήγε παρανόμως – σύμφωνα με το πόρισμα της Εισαγγελίας – με άλλους εφήβους από την Ακτή Ελεφαντοστού στην Ιταλία για να συμμετάσχει σε δοκιμαστικά με διάφορους συλλόγους και μάλιστα κατά παράβαση όλων των κανονισμών της Παγκόσμιας Ομοσπονδίας. 

Κατέληξε στο Πράτο και αγωνίστηκε για τη **Sestese Calcio** στο πρωτάθλημα **Ετσελέντζα** (5η κατηγορία ποδοσφαίρου Ιταλίας) κατά την πρώτη του σεζόν (2013-2014), αναπτύσσοντας στη συνέχεια τις δεξιότητές του στις ακαδημίες της  τοπικής ΑΚ Πράτο. Όντας ανήλικος εκείνη την εποχή, μεγάλωσε σε μια ιταλική ανάδοχη οικογένεια με την οποία εξακολουθεί να κρατάει επαφή. 

Την σεζόν 2014-2015, παραχωρήθηκε δανεικός στην Ακαδημία της Σασουόλο, όπου έπαιξε 23 αγώνες στο πρωτάθλημα και το κύπελλο, σκοράροντας τέσσερα γκολ. 

Έχοντας επιστρέψει στο Πράτο στο τέλος της σεζόν, έκανε το ντεμπούτο του στην πρώτη ομάδα στις 14 Αυγούστου 2015, σε έναν αγώνα του **Coppa Italia Lega Pro** εναντίον της Σιένα. Τρεις εβδομάδες αργότερα, στις 6 Σεπτεμβρίου 2015, πραγματοποίησε το επαγγελματικό του ντεμπούτο στη Λέγκα Προ για λογαριασμό της Πράτο σε έναν εκτός έδρας αγώνα εναντίον της Πίζα. Μπήκε ως αλλαγή εκείνη την ημέρα και η ομάδα του έχασε με 2-1.

Την 1η Φεβρουαρίου 2016, δόθηκε δανεικός μέχρι το τέλος της σεζόν στην Ίντερ, η οποία τον χρησιμοποίησε στην ομάδα νέων της.   

Τον επόμενο μήνα, έπαιξε έξι αγώνες για τους Νερατζούρι στο Τουρνουά Βιαρέτζιο του 2016, σκοράροντας δύο γκολ. Στις 27 Μαΐου 2016, στα προημιτελικά του πρωταθλήματος Πριμαβέρα, σκόραρε το νικητήριο γκολ στην παράταση στην ισοπαλία 3-3 εναντίον της Παλέρμο, έναν αγώνα που η Ίντερ κέρδισε με 8-6 στα πέναλτι. Ολοκλήρωσε τη θητεία του στην Ίντερ με τρία γκολ σε 19 εμφανίσεις σε όλο το πρωτάθλημα και διάφορα κύπελλα, κατακτώντας το **Coppa Italia Primavera** του 2016. 

Στις 27 Ιουλίου 2016, η άρτι προβιβασθείσα στη Σέριε Β, Τσιταντέλα απέκτησε με δανεισμό (αλλά και οψιόν αγοράς) τον Κριστιάν Κουαμέ για τη σεζόν 2016-2017.

Στις 17 Σεπτεμβρίου έκανε το ντεμπούτο του στη Σέριε Β στη νίκη με 3-1 επί της Νοβάρα, μπαίνοντας στο 66ο λεπτό στη θέση του Luca Strizzolo, ο οποίος είχε σκοράρει ήδη δύο φορές. Η Τσιταντέλα τελικά κέρδισε τον αγώνα εκείνο με 3-1. 
Στις 29 Οκτωβρίου 2016 σημείωσε το πρώτο του γκολ, στη νίκη με 2-1 επί της **Latina Calcio 1932**, λίγα λεπτά αφότου μπήκε ως αλλαγή. Το γκολ του εξασφάλισε τη νίκη με 2-1 για την ομάδα του. Στις 25 Μαρτίου 2017, πέτυχε το καθοριστικό γκολ στη νίκη με 1-0 επί της Σπέτσια.   

Χάρη στις καλές εμφανίσεις του Κουάμε, ο σύλλογος κατάφερε να αποφύγει τον υποβιβασμό από τη Σέριε Β, τερματίζοντας στην 6η θέση στο πρωτάθλημα. Παράλληλα ο Κουάμε στο τέλος της σεζόν, εξαργύρωσε τις εντυπωσιακές επιδόσεις του, με την ενεργοποίηση της ρήτρας αγοράς του από τον βενετσιάνικο σύλλογο.

Την επόμενη σεζόν και πιο συγκεκριμένα στις 19 Σεπτεμβρίου 2017, σημείωσε τα πρώτα του επαγγελματικά δύο γκολ στη νίκη με 4-0 της Τσιταντέλα επί της Τσεζένα εντός έδρας.  Στο τέλος της κανονικής περιόδου ήταν ο πρώτος σκόρερ της ομάδας με 11 γκολ, οδηγώντας την Τσιταντέλα στην 6η θέση και μαζί στα πλέι οφ για την άνοδο στη Σέριε Α. 
  
Με τη φήμη του να εξαπλώνεται στο ιταλικό ποδόσφαιρο, υπέγραψε στις 13 Ιουλίου 2018, συμβόλαιο συνεργασίας με την Τζένοα έναντι πέντε εκατομμυρίων ευρώ. Και κάπως έτσι, αφού αγωνίστηκε τα προηγούμενα χρόνιας στη Σέριε Γ και τη Σέριε Β, έφτασε τελικά με τη φανέλα των Γενοβέζων να αγωνιστεί και στην Σέριε Α, την κορυφαία κατηγορία του ιταλικού ποδοσφαίρου.  

Επέλεξε τη φανέλα με τον αριθμό 11 και στις 11 Αυγούστου 2018, έκανε το ντεμπούτο του σε μια νίκη με 4-0 επί της Λέτσε. Σκόραρε το πρώτο του γκολ στο πρωτάθλημα στο ντεμπούτο του στις 26 Αυγούστου, σε μια νίκη με 2-1 εναντίον της Έμπολι. 

Πέτυχε το δεύτερο γκολ του στις 10 Νοεμβρίου 2018, ανοίγοντας το σκορ εναντίον της Νάπολι, μιας από τις ισχυρότερες ομάδες του πρωταθλήματος. Ωστόσο, η Νάπολι τελικά κέρδισε τον αγώνα με 2-1, σε έναν αγώνα που δυσκόλεψε απίστευτα η έντονη βροχή. Ο Κουαμέ αναδείχθηκε ως μία από τις αποκαλύψεις της σεζόν 2018–2019 μαζί με τον συμπαίκτη του Κριστόφ Πιάτεκ, με τον οποίο σχημάτισε μια αποτελεσματική συνεργασία σε ένα σύστημα 3–5–2, καταλαμβάνοντας τις δύο θέσεις της επιθετικής.

Μέχρι το τέλος της χρονιάς, είχε σκοράρει τέσσερα γκολ σε 38 αγώνες πρωταθλήματος. Την επόμενη σεζόν, έκανε ένα εξαιρετικό ξεκίνημα με πέντε γκολ σε 11 αγώνες, αλλά τον Νοέμβριο του 2019, υπέστη έναν πολύ σοβαρό τραυματισμό (ρήξη χιαστού συνδέσμου στο αριστερό του γόνατο), ενώ αγωνιζόταν για την ομάδα Κ-23 της Ακτής Ελεφαντοστού, κάτι που τον άφησε εκτός δράσης για αρκετούς μήνες.

Στις 31 Ιανουαρίου 2020, ανακοινώθηκε ότι ο Κουαμέ θα ενταχθεί στη Φιορεντίνα με δανεισμό μέχρι το τέλος της σεζόν, με υποχρέωση αγοράς.  

Το ντεμπούτο του με τους «Βιόλα» πραγματοποιήθηκε στις 8 Ιουλίου 2020, μπαίνοντας ως αλλαγή στη θέση του Ντούσαν Βλάχοβιτς σε έναν αγώνα της Σέριε Α εναντίον της Κάλιαρι, ο οποίος έληξε ισόπαλος 0–0. 

Ο Κουαμέ σημείωσε το πρώτο του γκολ για τη Φιορεντίνα εναντίον της ΣΠΑΛ στις 2 Αυγούστου 2020, μπαίνοντας ως αλλαγή στη θέση του Κέβιν Αγκουδέλο και συμβάλοντας στη νίκη της ομάδας του με 3-1. 

Η επόμενη σεζόν ξεκίνησε με τον καλύτερο δυνατό τρόπο για τον Κουαμέ, βρίσκοντας δίχτυα στην ήττα με 4-3 από την Ίντερ,  αλλά τα πράγματα συνέχισαν να πηγαίνουν άσχημα τόσο για αυτόν όσο και για την ομάδα,  η οποία κατάφερε να σωθεί μόνο στο τέλος της σεζόν. 

Στις 21 Αυγούστου 2021, ο Κουαμέ παραχωρήθηκε ως δανεικός από την Φιορεντίνα στη βελγική Άντερλεχτ, υπογράφοντας μονοετές συμβόλαιο χωρίς οψιόν αγοράς. 

Ο Κουαμέ έκανε την πρώτη του εμφάνιση για την Άντερλεχτ στις 29 Αυγούστου 2021, σε έναν αγώνα πρωταθλήματος εναντίον της Γκενκ. Μπήκε ως αλλαγή και η ομάδα του έχασε με 1-0. 

Στις 12 Σεπτεμβρίου, στη δεύτερη εμφάνισή του στην Pro League, εναντίον της ΚΦ Μέχελεν, πέτυχε τα δύο πρώτα του γκολ για την Άντερλεχτ. Η ομάδα του κέρδισε πειστικά εκείνη την ημέρα με 7-2.  

Στις 30 Νοεμβρίου 2021, σημείωσε άλλα δύο γκολ, αυτή τη φορά εναντίον της ΡΦΚ Σεραίν στο Κύπελλο Βελγίου. Οι δύο ομάδες ήρθαν ισόπαλες με 3-3 πριν η Άντερλεχτ αναδειχθεί νικήτρια στη διαδικασία των πέναλτι. 

Ολοκλήρωσε τη σεζόν στο Βέλγιο, σκοράροντας 13 γκολ σε 36 εμφανίσεις σε όλο το πρωτάθλημα και στο Κύπελλο Βελγίου. Ειδικότερα έλαβε μερός σε 31 από τους 36 αγώνες πρωταθλήματος για την Άντερλεχτ, πετυχαίνοντας οκτώ γκολ, καθώς και σε πέντε αγώνες κυπέλλου με πέντε γκολ.

Μετά από μια σεζόν με την Άντερλεχτ, ο παίκτης επέστρεψε στη Φιορεντίνα για τη σεζόν 2022-2023, και μάλιστα ξεκίνησε βασικός στον πρώτο επίσημο αγώνα της σεζόν εναντίον της Κρεμονέζε. 

Τον Οκτώβριο του 2024, ο παίκτης ανακοίνωσε ότι είχε ανανεώσει το συμβόλαιό του με τη Φιορεντίνα μέχρι το 2027.

Στις 3 Φεβρουαρίου 2025, ο Κουαμέ δόθηκε δανεικός στην Έμπολι, μέχρι το τέλος της σεζόν.

Στις 29 Μαρτίου σκόραρε το πρώτο του γκολ για την Έμπολι, στην ισοπαλία  με 1-1 εναντίον της Κόμο.

Όμως τον Απρίλιο τραυματίστηκε ξανά (για δεύτερη φορά στον χιαστό), χρειάστηκε να υποβληθεί σε χειρουργική επέμβαση και η θητεία του με τη φανέλα της Έμπολι έληξε πρόωρα. Γύρισε στην Φιορεντίνα αλλά έχασε την θερινή προετοιμασία λόγω του τραυματισμού του.
 
Επέστρεψε στην προπόνηση με την ομάδα το Νοέμβριο,  αλλά χρειάστηκε να περιμένeι μέχρι τον Δεκέμβριο για να αγωνισθεί, στην εκτός έδρας ήττα από τη Σασουόλο. 

Έκτοτε πραγματοποίησε σποραδικές εμφανίσεις παραμένοντας σταθερά εκτός των βασικών επιλογών προπονητή Paolo Vanoli.

Στις αρχές  Φλεβάρη του 2026, χάλασε για τεχνικούς λόγους την τελευταία στιγμή η παραχώρησή του ως δανεικός στη Βερόνα κατά τη διάρκεια της χειμερινής μεταγραφικής περιόδου 

Στις 6 Φεβρουαρίου 2026, την τελευταία ημέρα της μεταγραφικής περιόδου στην Ελλάδα, ο Άρη Θεσσαλονίκης ανακοίνωσε την απόκτησή του με ελεύθερη μεταγραφή από τη Φιορεντίνα και συμβόλαιο διάρκειας 1,5 έτους. Με τον τρόπο αυτό ο Κουαμέ Αφρικανός επιθετικός αποχαιρέτησε μετά από 6 χρόνια και 155 συμμετοχές (11 γκολ, 17 ασίστ) τη Φλωρεντία. 

Δύο ημέρες αργότερα έκανε το ντεμπούτο του στο ελληνικό πρωτάθλημα, μπαίνοντας ως αλλαγή στο δεύτερο ημίχρονο στο ντέρμπι εναντίον του ΠΑΟΚ.

## Εθνική ομάδα
Στις 27 Μαρτίου 2018, έκανε το ντεμπούτο του για την εθνική ομάδα Κ-23 της Ακτής Ελεφαντοστού, σκοράροντας σε μια νίκη με 5–0 επί της αντίστοιχης ομάδας του Τόγκο. 
  
Ο Κουαμέ έκανε το ντεμπούτο του για την Εθνική Ακτής Ελεφαντοστού στις 13 Οκτωβρίου 2019, σε έναν φιλικό αγώνα εναντίον της Εθνική ΛΔ Κονγκό. Μπήκε ως αλλαγή αντί του Νικολά Πεπέ και η ομάδα του κέρδισε με 3-1. 

Στις αρχές Ιουλίου 2021, ο Κουαμέ κλήθηκε στην **Ολυμπιακή αποστολή της Ακτής Ελεφαντοστού** για το ποδοσφαιρικό τουρνουά των Θερινών Ολυμπιακών Αγώνων του 2020, οι οποίοι αναβλήθηκαν για το 2021 λόγω της πανδημίας COVID-19. Έπαιξε και στους τρεις αγώνες των ομίλων και στον προημιτελικό, όπου η ομάδα αποκλείστηκε από την Ισπανία. 

Ο Κουμέ επιλέχθηκε από τον προπονητή ομοσπονδιακό προπονητή Πατρίς Μπομέλ, και συμμετείχε στο πρώτο του διεθνές τουρνουά, στο Κύπελλο Εθνών Αφρικής 2021 (το οποίο επίσης αναβλήθηκε για το 2022) στο Καμερούν. Αγωνίστηκε στους δύο πρώτους αγώνες των ομίλων πριν η ομάδα αποκλειστεί στον γύρο των 16 από την Εθνική Αιγύπτου στα πέναλτι. 

Σκόραρε το πρώτο του γκολ για την εθνική ομάδα των ανδρών εναντίον της Εθνικής Ζάμπιας,  στις 3 Ιουνίου 2022, σε έναν προκριματικό αγώνα για το Κύπελλο Εθνών Αφρικής του 2023. Ξεκίνησε βασικός στον αγώνα και συνέβαλε στη νίκη της ομάδας του με 3-1. 

Στις 28 Δεκεμβρίου 2023, συμπεριλήφθηκε στη λίστα των είκοσι επτά Ιβοριανών παικτών που επιλέχθηκαν από τον Ζαν-Λουί Γκασέ για να αγωνιστούν στο Κύπελλο Εθνών Αφρικής του 2023. 

Έτσι στις αρχές του 2024, συμμετείχε ξανά στο Κύπελλο Εθνών Αφρικής και βοήθησε την ομάδα να κερδίσει τον τίτλο, παίζοντας σε τέσσερις αγώνες του τουρνουά.

## Παραπομπές

## Εξωτερικοί σύνδεσμοι
* Προφίλ στο Transfermarkt.com
 

Κατηγορία:Ιβοριανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ακτής Ελεφαντοστού
Κατηγορία:Ξένοι ποδοσφαιριστές στην Ιταλία
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Σέριε Β
Κατηγορία:Ποδοσφαιριστές Σέριε Γ
Κατηγορία:Ποδοσφαιριστές Προ Λιγκ Βελγίου
Κατηγορία:Ποδοσφαιριστές ΑΚ Πράτο
Κατηγορία:Ποδοσφαιριστές Τζένοα
Κατηγορία:Ποδοσφαιριστές Φιορεντίνα
Κατηγορία:Ποδοσφαιριστές ΡΣΚ Άντερλεχτ
Κατηγορία:Ποδοσφαιριστές Έμπολι ΦΚ
Κατηγορία:Ποδοσφαιριστές στους Θερινούς Ολυμπιακούς Αγώνες 2020
Κατηγορία:Ποδοσφαιριστές ολυμπιακής ομάδας Ακτής Ελεφαντοστού
Κατηγορία:Ποδοσφαιριστές Κυπέλλου Εθνών Αφρικής 2023
Κατηγορία:Παίκτες νικητές Κυπέλλου Εθνών Αφρικής